**Dät blaue Hoamd mäd do froaie Knoope**

fon Gretchen Grosser

Hermann un Leni geenen älke Dai mädnunner ätter Skoule. Jo hieden dän glieke Wai. Hermann woonde oaber äigentlik ap Hollnerfoan, man hie waas siet sien träde Skouljier bie Lanwers as „Mädchen für alles“. Dät wieren gjucht rieke Ljude, do besieten ’n Winkel un een groote Buurderäi. Lanwers Wäänte wieren deeruum altied fain inne Klodere. Uumdät jo aller as Hermann wieren, hiede die Wäänt dät Gluk, altied wier moal ’n Bukse of ’n Hoamd as hoolfslieten tou kriegen. So waas die Sköiler uk immer fain ounleken. Wan Hermann oaber dät blaue Hoamd mäd do aiske flugge Knoope inne Skoule oane hiede, dan kuud ju littje Leni sik goar nit sääd sjoo. Do Knoope moate ju so jädden liede un uk wäil hääbe.

„Hermann, kon iek do Knoope nit kriege, dien Mäme kon die ja uurse wier ansäie“, kwaad ju moor as een Moal tou him. Noa, Hermann wüül dät nit, hie moate do Knoope uk jädden liede, un wät wüül Lanwers Engeline wäil kwede, wan hie do Knoope fon dät Hoamd sneed. Leni roate oaber nit ap. Altied wier moaste ju juust düt Hoamd bewunnerje un benoarde sik, dät ju do Knoope nit kreech. Hermann moate toulääsd nit moor outälle, dät Wucht moate hie daach do al so jädden liede. Ju skuul him jo nit dul wäide.

As hie dät Hoamd smäidens moal wier ounlook, statte hie sien Löwensoaks inne Buksentaaske. Dan fäng dät Böädeljen fon ju litje Läine ap’n Skoulwai al wier oun. As jo middeeges wier mädnunner ätter Huus geenen, sneed Hermann aan Knoop ätter dän uur fon sien Hoamd ou. Sogoar do littjere fonne Sleeuwen, nu hiede dät Wucht hiere Wille.

Lanwers Engeline siet bute un waas an Boone träidjen, as Hermann uum’t Bakhuus tou flüürjen koom. „Hääst du al wier Haueräi häiwed, Hermann?“, ruup dät Moanske him toumäite, as ju him so mäd dät eepene Hoamd ounwaien kumen saach. „Noa, Tante Engeline, Schousters Leni wüül do Knoope fon mien Hoamd hääbe. Do häbe iek hier do road.“

Skeelde häd Hermann nit kriegen, Engeline was sicher bliede, dät do Knoope nit bie’n Haueräi ferlädden geen wieren. Ju häd him fluks näie uut hiere Winkel hoald un wier ansäid. – Poor Jiere leter is Schousters Läine Hermann sien Wieuwmoanske wuden. Ju waas Säisterske. Hiere Hermann häd ju so moonige Hoamde säärm säid un somäd uk mäd ful froaiere Knoope fersäin.

Uut: „Mien Tuunschiere“.

Woude ferkloorje:

*Hollnerfoan* – Hollenermoor (Bauerschaft im Saterland); *Buurderäi* – Land­wirtschaft; *Wäänt* – Junge; *rieke Ljude* – reiche Leute; *fain inne Klodere* – gut angezogen; *as hoolfslieten* – zum Nachtragen, gebraucht; *Sköiler* – Schüler; *aiske flugge Knoope* – besonders schöne Knöpfe; *sääd sjoo* – satt sehen; *jädden liede maie* – gerne leiden mögen; *ansäie* – annähen; *benoarje* – be­dau­ern; *Buksentaaske* – Hosentasche; *dät Böädeljen* – das Betteln; *litje Läine* – kleine Leni; *Sleeuwen* – Ärmel; *Boone träidje* – Bohnen auffädeln; *dät Moanske* – die Frau; *toumäite* – entgegen; *Skeelde* – Schimpfe; ferlädden – verloren; *Winkel* – Laden; *Säisterske* – Näherin; *froai* – schön